Source: https://www.postimees.ee/3689675/kohus-moistis-terrorismi-toetamises-suudistatud-mehed-osaliselt-oigeks
Timestamp: 2019-03-19 01:29:05+00:00
Document Index: 4127812

Matched Legal Cases: ['Kohus ', 'Kohus ', 'kohus ', 'kohus ', 'kohus ', 'kohus ', 'kohus ']

Kohus mõistis terrorismi toetamises süüdistatud mehed osaliselt õigeks - Eesti - Postimees: Värsked uudised Eestist ja välismaalt
Kohus mõistis terrorismi toetamises süüdistatud mehed osaliselt õigeks
Tallinna ringkonnakohus tühistas täna osaliselt terrorismi toetamises süüdistatud Ramil Khalilovile ja Roman Mankole langetatud Harju maakohtu otsuse ning kergendas neile mõistetud karistusi.
Khalilovile (25) mõistis ringkonnakohus karistuseks kolmeaastase ja Mankole (30) kaheaastase vangistuse.
Manko mõistis ringkonnakohus õigeks ühes Sazanakovile raha edastamise katses.
Harju maakohus mõistis islamiterrorismi toetamises süüdistatud tallinlased Ramil Khalilovi ja Roman Manko jaanuari alguses süüdi ning mõistis neile karistuseks vastavalt seitse ja viis aastat reaalset vangistust.
Meeste kaitsjad Olavi-Jüri Luik ja Kristi Rande taotlesid apellatsioonkaebustes süüdimõistva otsuse tühistamist ning nende kaitsealuste Roman Manko ja Ramil Khalilovi õigeksmõistmist. Samuti taotlesid advokaadid, et süüasja menetluskulud mõistetaks välja riigilt.
Riigiprokurör Laura Vaik ütles ringkonnakohtu otsust kommenteerides, et praegu ei ole veel võimalik vastata küsimusele, kas prokuratuur kaebab ringkonnakohtu otsuse edasi või mitte.
«Enne selle otsuse vastuvõtmist on vaja põhjalikult tutvuda ringkonnakohtu põhjendustega. Oluline on siiski rõhutada, et ka teise astme kohus mõistis nii Khalilovi kui Manko terrorismi rahastamises,» ütles Vaik.
Süüdistuse järgi toetas Khalilov Sazanakovi poolt terrorikuriteo toimepanemist alates 2013. aastast, küsides korduvalt oma tuttavatelt Sazanakovile raha, seejuures teades, et viimane võib seda kasutada terrorikuritegude toimepanemiseks. 2014. aastal edastas Khalilov Mankole palve minna Lätti ning küsida Sazanakovile «püha sõja» toetuseks raha.
Samuti süüdistatakse Khalilovit terroristlikkusse ühendusse kuulumisele kaasaaitamises. Süüdistuse järgi osutas ta Sazanakovile vaimset kaasabi, tugevdades tema teotahet ja väljendades pidevat heakskiitu ja poolehoidu Sazanakovi tegevusele terroristliku ühenduse liikmena.
Eeluurimisel tuvastatud andmete järgi käis Manko 2014. aasta veebruaris Riias ning küsis kohtumisel raha Sazanakovi tegevuse toetamiseks. Kaitsepolitsei pidas mehed kinni tänavu aprillis.